text: Kampvalg hos S i Kolding
  12 august 2011 kl. 11.14
  Der bliver kampvalg om, hvem der skal være Socialdemokratiets nye folketings-kandidat i Kolding-kredsen.
  Nu melder den 45-årige socialrådgiver Helle Buchvaldt fra Kolding sig som kandidat.
  Tidligere i dag meddelte den lokale partiforening, at en enig fællesledelse har besluttet, at indstille den 25-årige Christian Rabjerg Madsen som ny folketingskandidat for Socialdemokraterne i Kolding.
  Medlemmerne skal vælge den nye folketingskandidat på en generalforsamling den 22. august i Kolding.
  Helle Buchvaldt var byrådskandidat i Kolding ved det seneste kommunalvalg og boet i byen hele sit liv.
  
  Tror lokal kandidat står stærkt
  - Jeg har mange medlemmer i ryggen og tror, at jeg som lokal kandidat har gode chancer for at slå min konkurrent, der kommer udefra, siger Helle Buchvaldt til TV SYD.
  Christian Rabjerg Madsen er i øjeblikket ansat som kampagnechef for næstformand for Socialdemokraterne, Nicolai Wammen, der jo også stiller op til folketingsvalget. Desuden har Christian Rabjerg Madsen arbejdet for den socialdemokratiske byrådsgruppe i Aarhus.
  